KOMISIJOS REGLAMENTAS (EB) Nr. 1756/2004
2004 m. spalio 11 d.
nustatantis tam tikrų augalų, augalinių produktų ir kitų objektų, išvardytų Tarybos direktyvos 2000/29/EB V priedo B dalyje, retesnio augalų sveikatos tikrinimo tipui ir lygiui taikomus kriterijus ir išsamias sąlygas, susijusias su reikalingais įrodymais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (1), ypač į jos 13a straipsnio 5 dalies c punktą,
kadangi:
(1)
Pagal Direktyvą 2000/29/EB turėtų būti patikrinta visų augalų, augalinių produktų ar kitų objektų, išvardytų Direktyvos 2000/29/EB V priedo B dalyje, siuntų tapatybė ir augalų sveikata prieš leidžiant juos įvežti į Bendriją.
(2)
Kad augalų sveikatos tikrinimai būtų atliekami rečiau, būtina numatyti išsamias sąlygas, kuriomis būtų pateikti Direktyvos 2000/29/EB 13a straipsnio 2 dalies antrojoje pastraipoje minimi įrodymai, kad į Bendriją įvežami augalai, augaliniai produktai ar kiti objektai, išvardyti Direktyvos 2000/29/EB V priedo B dalyje, atitinka šioje direktyvoje nustatytas sąlygas.
(3)
Kadangi augalai, kuriuos numatoma sodinti, ir augalai, augaliniai produktai ar kiti objektai, kuriems taikomos pagal Direktyvos 2000/29/EB 16 straipsnio 3 dalį patvirtintos priemonės, kelia didelę augalams ar augaliniams produktams kenksmingų organizmų įvežimo riziką, jų tikrinimai neretinami.
(4)
Nustatomos konkrečios sąlygos augalams, augaliniams produktams ar kitiems objektams, kuriuos pagal Direktyvos 2000/29/EB 15 straipsnio 1 dalyje numatytas nukrypti leidžiančias nuostatas leidžiama įvežti į Bendriją. Todėl minėtiems augalams, augaliniams produktams ar kitiems objektams augalų sveikatos tikrinimai neturėtų būti retinami.
(5)
Šioje direktyvoje numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Šis reglamentas taikomas augalų sveikatos tikrinimams, kurie pagal Direktyvos 2000/29/EB 13a straipsnio 1 dalies b punkto iii papunktį taikomi Direktyvos 2000/29/EB V priedo B dalyje išvardytiems augalams, augaliniams produktams ar kitiems objektams, kilusiems iš nurodytos šalies, teritorijos ar jos dalies (toliau - konkretūs produktai), išskyrus:
a)
augalus, kuriuos numatoma sodinti;
b)
bet kuriuos augalus, augalinius produktus ir kitus objektus, kuriuos pagal Direktyvos 2000/29/EB 15 straipsnio 1 dalies nuostatas leidžiama įvežti į Bendriją;
c)
bet kuriuos augalus, augalinius produktus ir kitus objektus, kuriems pagal Direktyvos 2000/29/EB 16 straipsnio 3 dalies nuostatas taikomos laikinos priemonės;
d)
bet kuriuos augalus, augalinius produktus ir kitus objektus, minimus sąraše, sudarytame pagal Direktyvos 2000/29/EB 13a straipsnio 5 dalies b punkto nuostatas.
2 straipsnis
1. Bet kuri valstybė narė gali pateikti Komisijai prašymą konkretaus produkto augalų sveikatos tikrinimus atlikti rečiau. Tokiame prašyme turi būti pateikta I priede nurodyta informacija.
2. Laikydamasi 3 straipsnio sąlygų ir taikydama 4 straipsnyje nustatytus kriterijus Komisija parengia konkrečių produktų, kuriems augalų sveikatos tikrinimai gali būti atliekami rečiau, sąrašą ir nurodo retesnių tikrinimų dažnumą.
3. Komisija šį sąrašą paskelbia po konsultacijų su Direktyvos 2000/29/EB 18 straipsnyje minimu komitetu.
3 straipsnis
Konkretaus produkto augalų sveikatos tikrinimai gali būti atliekami rečiau, jeigu:
a)
į Bendriją kiekvienais metais įvežtų konkretaus produkto siuntų vidurkis per trejus metus yra ne mažesnis kaip 200 ir
b)
minimalus konkretaus produkto siuntų, kurių tikrinimai buvo atlikti per praėjusius trejus metus, skaičius yra ne mažesnis kaip 600, ir
c)
kiekvienais metais konkretaus produkto siuntų, kurios, kaip nustatyta, buvo užkrėstos I priedo e punkte nurodytais kenksmingais organizmais, kiekis yra mažesnis nei 1 % visų į Bendriją įvežtų minėto konkretaus produktų siuntų, ir
d)
2 straipsnio 1 dalyje minimo prašymo dėl konkrečių produktų formas galima gauti iš Komisijos.
4 straipsnis
1. Retesnių tikrinimų dažnumas, minimas 2 straipsnio 2 dalyje, nustatomas pagal tokius kriterijus:
a)
konkretaus produkto siuntų, sulaikytų jose radus kenksmingų organizmų, įtrauktų į I priedo e punkte nurodytą sąrašą, skaičius;
b)
apskaičiuotas I priedo e punkte nurodytų kenksmingų organizmų mobilumas pačiame aktyviausiame etape, kurį organizmas gali pasiekti tarpdamas ant atitinkamo augalo ar augalinio produkto;
c)
konkrečių produktų siuntų, kurių turinio fizinės augalų sveikatos tikrinimas buvo atliktas, skaičius;
d)
bet kuris veiksnys, taikytinas nustatant fitosanitarinį pavojų, susijusį su konkrečiu prekybos veiksmu.
2. Retesnio dažnumo tikrinimų tipas nustatomas kaip minimalus konkrečių produktų augalų sveikatos tikrinimų, kuriuos valstybės narės gali atlikti, procentas. Kiekvienos valstybės narės atveju šis minimalus procentas taikomas visoms konkrečių produktų siuntoms, importuojamoms į tokios valstybės narės teritoriją.
5 straipsnis
1. Neprieštaraujant Direktyvos 2000/29/EB 16 straipsnio 1 dalies nuostatoms, konkrečių produktų, kurių augalų sveikatos tikrinimai atliekami pagal šį reglamentą, įvežimo stebėjimo tikslais importuojančios valstybės narės ne vėliau kaip iki kiekvienų metų kovo 31 d. Komisijai ir kitoms valstybėms narėms pateikia II priede nurodytą informaciją.
2. Vadovaudamasi šia informacija ir pagal 3 bei 4 straipsnių nuostatas Komisija parengia pranešimą ir įvertina, ar pagal šį reglamentą konkrečių produktų augalų sveikatos tikrinimai gali būti atliekami rečiau, o jeigu taip, tai kokiu dažnumu.
3. Jeigu yra nustatoma, kad 1 % visų konkretaus produkto, kuriam pagal šį reglamentą taikomi retesni tikrinimai, siuntų yra užkrėsta kokiais nors organizmais, išvardytais Direktyvos 2000/29/EB I arba II prieduose, tai atitinkamo produkto tikrinimai nebegali būti retesni.
6 straipsnis
Kai remiantis 5 straipsnio 2 dalyje nurodytu įvertinimu arba to straipsnio 3 dalyje nurodyta išdava arba atsižvelgiant į vėlesnius pranešimus apie produktų perėmimus valstybėse narėse paaiškėja, kad konkretus produktas nebeatitinka 3 straipsnio nuostatų, Komisija iš dalies pakeičia konkrečių produktų, kuriems augalų sveikatos tikrinimai gali būti atliekami rečiau, sąrašą ir paskelbia apie tokį dalinį pakeitimą.
7 straipsnis
Šis reglamentas persvarstomas ne vėliau kaip iki 2007 m. sausio 1 d.
8 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas taikomas nuo 2005 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. spalio 11 d.